నగదు సరఫరాపై ఆర్‌బీఐవి అబద్ధాలే..
- ఎస్‌బీఐ మాజీ చీఫ్‌ ప్రతీప్‌ చౌదరీ
న్యూఢిల్లీ : నగదు సరఫరాపై రిజర్వు బ్యాంకు ఆఫ్‌ ఇండియా (ఆర్‌బీఐ) అబద్ధాలు అడుతోందని స్టేట్‌ బ్యాంక్‌ ఆఫ్‌ ఇండియా మాజీ చైర్మెన్‌ ప్రతీప్‌ చౌదరి విమర్శించారు. ఆయన ఓ వార్తా సంస్థకు ఇచ్చిన ఇంటర్యూలో మాట్లాడుతూ దేశంలో తీవ్రమైన నగదు కొరత ఉందన్నారు. పెద్ద నోట్ల మార్పిడి ప్రక్రియలో ఆర్‌బీఐ పారదర్శకంగా వుండాలని వ్యాఖ్యానించారు. అయితే ఏదైనా సమస్య ఉంటే నిష్పాక్షికంగా ప్రకటించడానికి బదులు వాస్తవాలను దాచి పెడుతూ పారిపోతోందని సంచలన వ్యాఖ్యలు చేశారు. ప్రస్తుత పరిణామాల మధ్య ఆర్‌బీఐ నిశ్శబ్ద ప్రేక్షకుడిలా మారిపోయిందని ఘాటుగా విమర్శించారు. నిజానికి, ఆర్‌బీఐ మంటల్ని ఆర్చే ఫైర్‌ మ్యాన్‌లా వ్యవహరించాలని సూచించారు. నీళ్ళు చల్లి మంటల్ని అదుపు చేయాలి. కానీ దీనికి విరుద్ధంగా ఆర్‌బీఐ పారిపోతోందంటూ విమర్శించారు. నల్లధనాన్ని అరికట్టడానికి దేశం తీసుకున్న నోట్ల రద్దు సరైంది కాదని విమర్శించారు.
ప్రతీ దేశం పాత కరెన్సీని రద్దు చేసింది. కానీ దానికి ఒక పద్ధతి ఉంటుందని వ్యాఖ్యానించారు. చలామణిలో ఉన్న 86 శాతం కరెన్సీని రద్దు చేయడం సరైన నిర్ణయం కాదన్నారు. ఇది నకిలీ కరెన్సీని అడ్డుకోవడానికి పాక్షికంగా ఉపయోగపడుతుంది తప్ప నల్లధనాన్ని నిరోధించలేదని చెప్పారు. ఏ దేశమూ ఇలా చేయలేదని పేర్కొన్నారు. నోట్ల రద్దు పర్యవసానాల్ని అంచనా వేయడంలో, తగిన చర్యల్ని తీసుకోవడం కేంద్రం విఫలమైందని అనడంలో ఎలాంటి సందేహం లేదని స్పష్టం చేశారు.ఈ ప్రక్రియతో నకిలీ నగదును కొంత మేరకు అరికట్టే అవకాశం ఉంది తప్ప నల్లధనాన్ని నిరోధించడం సాధ్యం కాదని పేర్కొన్నారు. ఈ సంక్షోభంతో నగదు పరిస్థితి సాధారణ స్థితికి రావడానికి కనీసం మరో మూడు నెలల పడుతుందని అంచనా వేశారు. దేశంలో ద్రవ్య వినియోగం తీవ్రంగా దెబ్బతినడంతో ఈ ప్రభావం ఆర్థిక వ్యవస్థపై శాశ్వతంగా ఉంటుందని ఆందోళన వ్యక్తం చేేశారు. సరిపడినంత నగదు ఉందని ఆర్‌బీఐ హామీ ఇవ్వడాన్ని అబద్దంగా కొట్టిపారేశారు. నిజంగా తగినంత సొమ్ము ఉంటే, దేశంలోని 2 లక్షల ఎటీఎంలలో ఒక్కో దానిలో కోటి రూపాయలు ఎందుకు అందుబాటులోకి తేవడం లేదనీ ప్రశ్నించారు. ప్రతి ఖాతాదారుడు రూ .5,000 లేదా రూ 10,000 డ్రా చేసుకోమని ఎందుకు చెప్పలేకపోతోందని ఎద్దేవా చేశారు. అలాగే ఇటీవల నగదు విత్‌ డ్రా పరిమితిని రోజుకు రూ.4500 పెంచినా ఒకటి రెండు ఎటీఎంలు పనిచేయడపోవడమే ఇందుకు నిదర్శనమన్నారు.
మీ స్నేహితులకు రికమెండ్ చెయ్యండి